༄༅། །གླང་ནག་བཀྲ་ཤིས་ཆོས་སྡིངས་དགེ་འདུན་རྣམས་ལ་གནང་བའི་སྤྱི་འགྲོ་བཞུགས་སོ།། ན་མོ་གུ་རུ་སརྦ་བུདྡྷ་བོ་དྷི་ས་ཏྭ་ཡ། དཔལ་ལྡན་འཇམ་པའི་དབྱངས་ཀྱི་གདུང་རབས་ལས། །དཔལ་ལྡན་མཚན་མཆོག་གསུམ་མངའ་ས་སྐྱ་པའི། །དཔལ་ལྡན་བླ་མ་ཡི་དམ་བསྟན་སྲུང་གིས། །དཔལ་ལྡན་བཀྲ་ཤིས་ཆོས་གླིང་དར་བརྟན་མཛོད། །ཅེས་འདོད་པའི་དོན་ལ་ཤིས་པ་བརྗོད་པའི་ཚིག་སྔོན་དུ་བཏང་ནས་ཆེད་དུ་བྱ་བ་གླང་ནག་བཀྲ་ཤིས་ཆོས་སྡིངས་དགེ་འདུན་རྣམས་སྡོམ་རྒྱུན་རྣམ་པར་དག་པའི་མཁན་སློབ་ས་ལུགས་བསྟན་འཛིན་རྣམས་ལས་ཉེས་མེད་ཕུན་ཚོགས་ཀྱི་དགེ་ཚུལ་དགེ་སློང་གི་བསླབ་ཁྲིམས་ནོས་ཤིང་གཙང་བའི་སྒོ་ནས་སངས་རྒྱས་ཀྱི་བསྟན་པ་སྤྱི་སྒེར་དང་མཐུན་པའི་ཐོས་བསམ་སྒོམ་པ། འཆད་རྩོད་རྩོམ་པ་སོགས་དགོན་དེའི་བཅའ་ཡིག་སྔོན་མ་རྣམས་ཀྱིས་དོན་བཞིན་བསྒྲིགས་ལམ་ཀུན་སྤྱོད་དགེ་རྒྱུན་བཅས་དར་རྒྱས་འབྱུང་བ་བཞིན་ཚང་མས་ངེས་པ་དང་། ཁྲ་རྒྱུན་སྐོར་ས་དགེ་ཁང་སོགས་སྔར་ཡོད་ལ་དེ་ཁུལ་རྣམས་ནས་འཕྲོག་པ་དང་བཀག་འགོག་མེད་པ་ཞིག་ཚང་མས་ངེས་པ་དང་། དེ་བཞིན་སྒྲུབ་པ་རྣམས་ལ་དཔལ་ས་སྐྱའི་བསྟན་སྲུང་རྣམས་ནས་སྲུང་སྐྱོབ་མེལ་ཚེ་དང་། དེ་ལས་འགལ་བ་རྣམས་ལ་ཚར་གཅོད་མཛད་པ་སོགས་རྒྱུ་འབྲས་བདེན་པ་མངོན་དུ་འགྱུར་བར་མཛད་དུ་གསོལ། ཞེས་བོད་ཀྱི་རྡོ་རྗེ་གདན་དཔལ་ས་སྐྱ་ཡོན་ཏན་རིན་པོ་ཆེ་དུ་མའི་འབྱུང་གནས་ལས་ཏི་ཤྲཱི་ཀུན་དགའ་བློ་གྲོས་ཀྱི་བླ་བྲང་མཐོང་སྨོན་ཕུན་ཚོགས་གླིང་ནས་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོས་བྲིས་ཤིང་ལག་རྗེས་ཅན་དུ་བགྱིས།། །།